पाकिस्तान के पूर्व प्रधानमंत्री नवाज शरीफ, उनकी बेटी मरियम नवाज और दामाद कैप्टन सफदर को अदालत द्वारा भ्रष्टाचार के मामले में दोषी ठहराए जाने और सजा सुनाए जाने पर ‘डेली हिंदुस्तान एक्सप्रेस’ नई दिल्ली ने लिखा है कि नवाज शरीफ के खिलाफ भ्रष्टाचार के कुल चार मामलों में से पहले मामले में ये सजा सुनाई गई है। ऐसी सूरत में तीन दशकों से सियासत में सरगर्म और तीन बार के वजीरेआजम नवाज शरीफ के लिए ये झटका सबसे बड़ा है और इसे उनकी सियासी जिंदगी का खात्मा ही मानना चाहिए। नवाज शरीफ और मरियम के अलावा उनकी पार्टी के और भी सदस्यों को चुनाव लड़ने के अयोग्य करार देने के बाद पाकिस्तान के आगामी आम चुनाव में पाकिस्तान मुस्लिम लीग (एन) की स्थिति का अंदाजा आसानी से लगाया जा सकता है। शरीफ खानदान को चुनाव की रेस से बाहर करने में कामयाब होने वाले इमरान खान को सत्ता पर बिठाने का सेना का मंसूबा कामयाब होता नजर आ रहा है।